
转诪讜专讛 讬讚 注"讘 - 驻讬专讜砖 砖讟讬讬谞讝诇抓

讜讗爪讬讬谉 讻讬 诇讗讜专 讗讜转诐 讚讘专讬诐 诇讗 转讬住诪讬 [讗诇 转住讬专] 讗转 讛诇砖讜谉 "诪谞讞转 谞住讻讬诐" 诪诪转谞讬转讗 [诪讛讘专讬讬转讗]. 讜讘讗砖专 诇住转讬专讛 讘讬谉 讛讘专讬讬转讜转 讗诐 拽专讘讬诐 谞住讻讬诐 讘诇讬诇讛, 诇讗 拽砖讬讗 [讗讬谉 讝讛 拽砖讛], 讜讬砖 诇讞诇拽 讜诇讜诪专 讻讬 讻讗谉 讘讘专讬讬转讗 讛讗讜诪专转 砖诪谞讞转 谞住讻讬诐 讛专讬讛讬 诪讻诇诇 讛讚讘专讬诐 砖讚专讻诐 诇讬拽专讘 讘讬讜诐 鈥� 诪讚讜讘专 讘谞住讻讬诐 讛讘讗讬谉 注诐 讛讝讘讞, 讜讻讚讬谉 讛讝讘讞讬诐 讗诐 讻谉 讗祝 讚讬谉 讛谞住讻讬诐, 砖讗祝 讛诐 讗讬谞诐 拽专讘讬诐 讗诇讗 讘讬讜诐. 讜讗讬诇讜 讻讗谉 讘讘专讬讬转讗 讝讜 讛讗讜诪专转 砖讛谞住讻讬诐 拽专讘讬诐 讗祝 讘诇讬诇讛 鈥� 诪讚讜讘专 讘谞住讻讬诐 讛讘讗讬谉 讘驻谞讬 注爪诪谉, 砖讗讬谉 讚讬谞诐 讻讚讬谉 讛讝讘讞讬诐, 讜诇讻谉 讛诐 拽专讘讬诐 讗祝 讘诇讬诇讛.


讜转讜讛讬诐 注诇 讚讘专讬 专讘 讚讬诪讬: 讜讗讬 讛讜讛 诇讬讛 讗讬讙专转讗 [讜讗诐 讛讬讛 诇讜 诪讬 砖讬讻转讜讘 讗讬讙专转], 诪讬 [讛讗诐] 讗驻砖专 讛讬讛 诇诪讬砖诇讞讗 [诇砖讜诇讞讛]? 讜讛讗 [讜讛专讬] 讗诪专 专' 讗讘讗 讘专讬讛 [讘谞讜] 砖诇 专' 讞讬讬讗 讘专 讗讘讗, 讗诪专 专' 讬讜讞谞谉: 讻讜转讘讬 讛诇讻讜转 讛专讬讛诐 讻诪讬 砖砖讜专祝 讗转 讛转讜专讛. 讜讛讗讚诐 讛诇诪讚 诪讛谉, 诪讻转讘讬 讛诇讻讛 鈥� 讗讬谞讜 谞讜讟诇 注诇 讻讱 砖讻专 诇讬诪讜讚 转讜专讛. 讛专讬 讗讬驻讜讗, 砖讗讬谉 诇讻转讜讘 讚讘专讬 讛诇讻讛!


讜注讜讚 诪讜住讬驻讬诐 诪讚讘专讬 讞讻诪讬诐 讘注谞讬谉 讗讬住讜专 讻转讬讘转 转讜专讛 砖讘注诇 驻讛: 讚专砖 专' 讬讛讜讚讛 讘专 谞讞诪谞讬 诪转讜专讙诪谞讬讛 [诪转讜专讙诪谞讜] 砖诇 专讬砖 诇拽讬砖 讘驻住讜拽 "讜讬讗诪专 讛' 讗诇 诪砖讛 讻转讜讘 诇讱 讗转 讛讚讘专讬诐 讛讗诇讛 讻讬 注诇 驻讬 讛讚讘专讬诐 讛讗诇讛 讻专转讬 讗转讱 讘专讬转 讜讗转 讬砖专讗诇" (砖诪讜转 诇讚, 讻讝): 讜讛专讬 讘驻住讜拽 讝讛 讻转讜讘 讗讞讚 讗讜诪专 "讻转讘 诇讱 讗转 讛讚讘专讬诐 讛讗诇讛" 鈥� 砖谞讚专砖 讛讜讗 诇讻讜转讘诐, 讜讗讬诇讜 讻转讜讘 讗讞讚 讗讜诪专 "讻讬 注诇 驻讬 讛讚讘专讬诐 讛讗诇讛" 鈥� 诇讛讜专讜转 砖讬讛讬讜 讛讚讘专讬诐 讘注诇 驻讛 ("注诇 驻讬"), 讜讛专讬 讝讜 讻注讬谉 住转讬专讛 讘讬谉 讛讻转讜讘讬诐! 讗诇讗 讻讜讜谞转 讛驻住讜拽 诇讜诪专 诇讱: 讚讘专讬诐 砖注诇 驻讛 鈥� 讗讬 (讗讬谉) 讗转讛 专砖讗讬 诇讗讜诪专谉 讘讻转讘 (诇讻讜转讘诐), 讜讚讘专讬诐 砖讘讻转讘 鈥� 讗讬 (讗讬谉) 讗转讛 专砖讗讬 诇讗讜诪专谉 注诇 驻讛. 讜注讜讚 讘注谞讬谉 讝讛


转谞讗 讚讘讬 [砖谞讛 讛讞讻诐 砖诇 讘讬转 诪讚专砖讜] 砖诇 专' 讬砖诪注讗诇 注诇 讛讗诪讜专 "讻转讘 诇讱 讗转 讛讚讘专讬诐 讛讗诇讛" 鈥� 讚讜讜拽讗 讚讘专讬诐 讗诇讛 讗转讛 讻讜转讘, 讗讘诇 讗讬谉 讗转讛 讻讜转讘 讛诇讻讜转. 讛专讬 诪讻诇 讗诇讛 注讜诇讛 砖讗讬谉 诇讻转讜讘 讚讘专讬 讛诇讻讛, 讜讻讬爪讚 专讘 讚讬诪讬 讘讬拽砖 诇讻转讜讘 讚讘专讬 讛诇讻讛 讜诇砖讜诇讞诐 诇专讘 讬讜住祝?


讗诪专讬 [讗讜诪专讬诐] 讘转砖讜讘讛 诇砖讗诇讛 讝讜: 讚诇诪讗 诪讬诇转讗 讞讚转讗 砖讗谞讬 [砖诪讗 讚讘专 讞讬讚讜砖 砖讜谞讛, 诪讬讜讞讚 讛讜讗], 砖讛讜转专 诇讻讜转讘讜, 注诇 诪谞转 砖诇讗 讬讬砖讻讞. 讜专讗讬讛 诇讚讘专, 讚讛讗 [砖讛专讬] 专' 讬讜讞谞谉 讜专讬砖 诇拽讬砖 诪注讬讬谞讬 讘住讬驻专讗 讚讗讙讚转讗 讘砖讘转讗 [讛讬讜 诪注讬讬谞讬诐 讘住驻专 讗讙讚讛 讘砖讘转], 讗祝 砖讛讜讗 诪讻诇诇 转讜专讛 砖讘注诇 驻讛, 砖讗讬谉 诇讻讜转讘讛, 讜讘讟注诐 讛谞讛讙转诐 讝讜 讚专砖讬 讛讻讬 [讚专砖讜 讻讱] 讗转 讛讻转讜讘 "注转 诇注砖讜转 诇讛' 讛驻专讜 转讜专转讱" (转讛诇讬诐 拽讬讟, 拽讻讜), 砖讻讗砖专 注讜砖讛 讗讚诐 讚讘专 诇拽讬讜诐 专爪讜谉 讛' 讜诇砖诐 拽讚讜砖转讜 专讗讜讬 讗祝 诇讛驻专 讗转 爪讬讜讜讬 讛转讜专讛. 讜注讜讚 讛讜住讬驻讜 讜讗诪专讬 [讗诪专讜]: 诪讜讟讘 砖转讬注拽专 诪爪讜转 讛转讜专讛, 砖诇讗 诇讻讜转讘讛, 讜讗诇 转砖转讻讞 转讜专讛 诪讬砖专讗诇.


讗 讜讘注拽讘讜转 讚讘专讬 专讘 讚讬诪讬 讛诪讘讞讬谉 讘讬谉 谞住讻讬诐 讛讘讗讬诐 注诐 讛讝讘讞 (砖讗讬谞诐 拽专讘讬诐 讘诇讬诇讛) 诇讘讬谉 谞住讻讬诐 讛讘讗讬诐 讘驻谞讬 注爪诪诐 (讛拽专讘讬诐 讘诇讬诇讛) 讗诪专 专讘 驻驻讗: 讛砖转讗 讚讗诪专转 [注转讛 砖讗讜诪专 讗转讛] 讻讬 谞住讻讬诐 讛讘讗讬谉 讘驻谞讬 注爪诪谉 讛专讬讛诐 拽专讬讘讬谉 注诇 讛诪讝讘讞 讗驻讬诇讜 讘诇讬诇讛, 诪注转讛 讗诐 谞讝讚诪谞讜 谞住讻讬诐 讻讗诇讜 讘诇讬诇讛 鈥� 讛专讬 讗祝 诪拽讚讬砖讬谉 讗讜转诐 (讘谞转讬谞转诐 讘讻诇讬 砖专转) 讘诇讬诇讛 讜诇讗讞专 诪讻谉 诪拽专讬讘讬谉 讗讜转诐 讘诇讬诇讛.


讗诪专 诇讬讛 [诇讜] 专讘 讬讜住祝 讘专讬讛 [讘谞讜] 砖诇 专讘 砖诪注讬讛 诇专讘 驻驻讗: 讛专讬 转谞讬讗 讚诪住讬讬注 [砖谞讜讬讛 讘专讬讬转讗 砖诪住讬讬注转] 诇讱, 砖讻讱 砖谞讬谞讜: 讝讛 讛讻诇诇, 讻诇 讛拽专讘 讘讬讜诐 鈥� 讗讬谞讜 拽讚讜砖 (诪转拽讚砖) 讗诇讗 讘讬讜诐, 讜讻诇 讛拽专讘 讘诇讬诇讛 鈥� 拽讚讜砖 讘讬谉 讘讬讜诐 讘讬谉 讘诇讬诇讛. 讜讗祝 讛谞住讻讬诐 讛讘讗讬诐 讘驻谞讬 注爪诪诐, 讻讬讜谉 砖拽专讘讬诐 讛诐 讘诇讬诇讛 鈥� 讗祝 诪转拽讚砖讬诐 讛诐 讘诇讬诇讛 诇驻谞讬 讛讛拽专讘讛.


讗诪专 专讘 讗讚讗 讘专 讗讛讘讛 注讜讚 讘讚讬谉 讛谞住讻讬诐 讛讘讗讬诐 讘驻谞讬 注爪诪诐: 讜讗祝 注诇讜转 讛砖讞专 驻讜住诇转 讘讛谉, 砖诪砖注诇讛 注诪讜讚 讛砖讞专 讛专讬讛诐 谞驻住诇讬诐 讻讚专讱 砖谞驻住诇讬诐 讛讗讘专讬谉 砖诇 讛拽专讘谞讜转 砖谞讝专拽 讚诪诐 讘讬讜诐 砖讛诐 讛讜诇讻讬诐 讜诪转注讻诇讬诐 注诇 讙讘讬 讛诪讝讘讞 讘诪砖讱 讛诇讬诇讛, 讜诪砖注诇讛 讛砖讞专 讜诇讗 注诇讜 诇诪讝讘讞 讛专讬讛诐 驻住讜诇讬诐 讜砖讜讘 讗讬谞诐 注讜诇讬诐.


讘 讘注诪讜讚 讛拽讜讚诐 讛讜讘讗 讻讬 讻讗砖专 注诇讛 专讘 讚讬诪讬 诇讗专抓 讬砖专讗诇 诪讘讘诇 诪爪讗 讗转 专讘 讬专诪讬讛 讛讚讜专砖 讘砖诐 专' 讬讛讜砖注 讘谉 诇讜讬 讛讬拽砖 讛谞住讻讬诐 诇砖诇诪讬诐 诪转讜讱 讛讻转讜讘 "讜诇谞住讻讬讻诐 讜诇砖诇诪讬讻诐" (讘诪讚讘专 讻讟, 诇讟), 诇讜诪专 砖讗讬谉 讛谞住讻讬诐 拽专讘讬诐 讗诇讗 讘讬讜诐, 讻拽专讘谉 讛砖诇诪讬诐 注爪诪讜. 讜注转讛 诪讘讬讗讬诐 讚专砖讛 谞讜住驻转 注诇 讻转讜讘 讝讛: 讻讬 讗转讗 [讻讗砖专 讘讗] 专讘 讚讬诪讬 诪讗专抓 讬砖专讗诇 诇讘讘诇, 讗诪专 讘砖诪讜 砖诇 专' 讬讜讞谞谉 砖讗诪专 诪砖讜诐 [讘砖诐] 专' 砖诪注讜谉 讘谉 讬讛讜爪讚拽: 诪讛 砖谞讗诪专 "讗诇讛 转注砖讜 诇讛' 讘诪讜注讚讬讻诐 诇讘讚 诪谞讚专讬讻诐 讜谞讚讘讜转讬讻诐 诇注讜诇讜转讬讻诐 讜诇诪谞讞讜转讬讻诐 讜诇谞住讻讬讻诐 讜诇砖诇诪讬讻诐" 谞讚专砖 讻讱: "讗诇讛 转注砖讜 诇讛' 讘诪讜注讚讬讻诐" 鈥� 讗诇讜 拽专讘谞讜转 讞讜讘讜转 讛讘讗讜转 讻讞讜讘讛 讘砖诇 讛专讙诇, 讜讻讙讜谉 注讜诇转 专讗讬讛, 拽专讘谉 讞讙讬讙讛 讜拽专讘谞讜转 讛诪讜住驻讬诐.


"诇讘讚 诪谞讚专讬讻诐 讜谞讚讘转讬讻诐" 鈥� 讻转讜讘 讝讛 诇讬诪讚 注诇 拽专讘谞讜转 谞讚专讬诐 讜谞讚讘讜转 砖拽专讘讬谉 讘讞讜诇讜 砖诇 诪讜注讚.


讜诪注转讛 诪讛 砖谞讗诪专 注讜讚 讘讻转讜讘 "讜诇注诇转讬讻诐" 鈥� 讬砖 诇讚讜谉: 讘诪讛 讛讻转讜讘 诪讚讘专, 讘讗讬讝讛 拽专讘谉 注讜诇讛 诪讚讜讘专 讻讗谉? 砖讻谉 讗讬 [讗诐] 讛诪讚讜讘专 讘注讜诇转 谞讚专 (砖讗诪专 "讛专讬 注诇讬 注讜诇讛") 鈥� 讛专讬 讚讘专 讝讛 讻讘专 讗诪讜专 讘讻转讜讘 "谞讚专讬讻诐", 讜讗讬 [讜讗诐] 讛诪讚讜讘专 讘注讜诇转 谞讚讘讛 (砖讗诪专 注诇 讘讛诪转讜 "讛专讬 讝讜 注讜诇讛") 鈥� 讛专讬 讗祝 讚讘专 讝讛 讻讘专 讗诪讜专 讘讻转讜讘 "讜谞讚讘转讬讻诐"! 讛讗 [讛专讬] 谞住讬拽 诪讻讗谉 讻讬 讛讻转讜讘 "诇讘讚 诪谞讚专讬讻诐 讜谞讚讘讜转讬讻诐" 讗讬谞讜 诪讚讘专 诇讗 讘注讜诇转 谞讚专 讜诇讗 讘注讜诇转 谞讚讘讛, 讗诇讗 讘注讜诇转 讛讬讜诇讚转 讜注讜诇转 讛诪爪讜专注, 砖讛谉 注讜诇讜转 讛讘讗讜转 讻讞讜讘讛, 讜诇讬诪讚谞讜 讻转讜讘 讝讛 讻讬 讗祝 讗诇讛 拽专讘讜转 讘讞讜诇 讛诪讜注讚.


讜诪讛 砖谞讗诪专 讘讛诪砖讱 讛讻转讜讘 "讜诇诪谞讞转讬讻诐" 鈥� 讗祝 讘讝讛 讬砖 诇讚讜谉: 讘诪讛, 讘讗讬讝讜 诪谞讞讛 讛讻转讜讘 诪讚讘专? 砖讻谉 讗讬 [讗诐] 诪讚讜讘专 讘诪谞讞转 谞讚专 鈥� 讛专讬 讚讘专 讝讛 讻讘专 讗诪讜专 讘讻转讜讘 ("谞讚专讬讻诐"). 讜讗讬 [讗诐] 讛诪讚讜讘专 讘诪谞讞转 谞讚讘讛 鈥� 讗祝 讚讘专 讝讛 讛专讬 讻讘专 讗诪讜专 ("讜谞讚讘讜转讬讻诐")! 讛讗 [讛专讬] 讬砖 诇讜诪专 讻讬 讛讻转讜讘 "讜诇诪谞讞讜转讬讻诐" 讗讬谞讜 诪讚讘专 讗诇讗 讘诪谞讞转 讛住讜讟讛 讛诪讻讜谞讛 诪谞讞转 拽谞讗讜转, 砖讗祝 讛讬讗 拽专讘讛 讘讞讜诇 讛诪讜注讚.


讜诪讛 砖谞讗诪专 注讜讚 讘讻转讜讘 "讜诇谞住讻讬讻诐 讜诇砖诇诪讬讻诐" 鈥� 讜讛专讬 诪拽讬砖 讛讻转讜讘 讗转 讚讬谉 讛谞住讻讬诐 诇讚讬谉 讛砖诇诪讬诐. 诇讜诪专 诇讱: 诪讛 砖诇诪讬诐 鈥� 拽专讘讬诐 讚讜讜拽讗 讘讬讜诐 讜诇讗 讘诇讬诇讛, 讗祝 讛谞住讻讬诐 鈥� 拽专讘讬诐 讚讜讜拽讗 讘讬讜诐 讜诇讗 讘诇讬诇讛. 讜诪讛 砖谞讗诪专 "讜诇砖诇诪讬讻诐" 讜诇讗 讻转讘 "讜诇砖诇诪讬诐" 鈥� 讛专讬 讝讛 讘讗 诇专讘讜转 讗祝 砖诇诪讬 谞讝讬专 (砖诪讘讬讗 讛谞讝讬专 讘讙诪专 谞讝讬专讜转讜) 砖拽专讘讬诐 讘讞讜诇讜 砖诇 诪讜注讚.


注诇 讚专砖讛 讗讞专讜谞讛 讝讜, 讗诪专 诇讬讛 [诇讜] 讗讘讬讬 诇专讘 讚讬诪讬 砖讛讘讬讗 讗转 讛砖诪讜注讛 讛讝讜 砖讘砖诪讜 砖诇 专' 砖诪注讜谉 讘谉 讬讛讜爪讚拽: 讜诇讬诪讗 诪专 [讜讬讗诪专 讗讚讜谞讬] 砖讛讻转讜讘 "讜诇砖诇诪讬讻诐" 讘讗 诇专讘讜转 讗转 砖诇诪讬 驻住讞, 讛诐 拽专讘谉 讞讙讬讙转 讗专讘注讛 注砖专 讘谞讬住谉, 砖讻砖讛讬讜 讛诪谞讜讬讬诐 注诇 拽专讘谉 讛驻住讞 诪专讜讘讬诐 讜诇讗 讛住驻讬拽 拽专讘谉 讛驻住讞 注爪诪讜 诇讛砖讘讬注 讗转 讻讜诇诐, 讛讘讬讗讜 注诪讜 砖诇诪讬诐. 讜诪诇诪讚 砖讗诐 诇讗 拽专讘讜 注诐 讛驻住讞 讘讗专讘注讛 注砖专 讬砖 诇讛拽专讬讘诐 讗祝 讘讞讜诇 讛诪讜注讚. 讜诪住转讘专 讬讜转专 诇讜诪专 砖砖诇诪讬诐 讗诇讜 专讬讘讛 讛讻转讜讘, 讚讗讬 [砖讻谉 讗诐] 讻讚讘专讬讱, 砖专讬讘讛 讛讻转讜讘 砖诇诪讬 谞讝讬专 鈥� 讗讬谉 爪讜专讱 讘讻转讜讘 诪讬讜讞讚 讻讚讬 诇专讘讜转诐, 砖讛专讬 拽专讘谉 砖诇诪讬诐 讝讛 讻谞讬讚专 讜谞讬讚讘 讛讜讗 谞讞砖讘 (讜讗诇讜, 讻讘专 讛转专讘讜, 讻谞讗诪专 诇诪注诇讛).


讚讛转谞讬讗 [砖讛专讬 砖谞讜讬讛 讘专讬讬转讗] 讛讚谞讛 讘讚讬谉 "讘诪转 讬讞讬讚", 讝讛 讛讻诇诇: 讻诇 拽专讘谉 砖讛讜讗 谞讬讚讘 讜谞讬讚专 (讻注讜诇讛 讜讻砖诇诪讬诐) 鈥� 讛专讬讛讜 拽专讘 讘讘诪转 讬讞讬讚, 讜讻诇 拽专讘谉 砖讗讬谞讜 谞讬讚讘 讜谞讬讚专 讗诇讗 讘讗 讻讞讜讘讛 鈥� 讗讬谞讜 拽专讘 讘讘诪转 讬讞讬讚.


讜转谞谉 [讜砖谞讬谞讜] 讘讘专讬讬转讗 谞讜住驻转: 讛诪谞讞讜转 讜讛谞讝讬专讜转 (讛拽专讘谞讜转 砖诪讘讬讗 讛谞讝讬专) 讛专讬讛诐 拽专讬讘讬谉 讘讘诪转 讬讞讬讚, 讗诇讜 讚讘专讬 专' 诪讗讬专. 讜谞住讬拽 诪讻讗谉 讻讬 砖诇诪讬 谞讝讬专 讛诐 讘讻诇诇 讛谞讬讚专 讜讛谞讬讚讘, 讜诇讻谉 讗讬谉 爪讜专讱 诇专讬讘讜讬 诪讬讜讞讚 讘讻转讜讘 砖讗祝 讛诐 拽专讘讬诐 讘讞讜诇 讛诪讜注讚! 讛砖讬讘 专讘 讚讬诪讬 诇讗讘讬讬: 住诪讬 [讛住专] 诪讻讗谉, 诪讘专讬讬转讗 讝讜, 讗转 讛诇砖讜谉 "谞讝讬专讜转" 讛砖谞讜讬讛 讘讛, 砖讻谉 讗讬谉 拽专讘谞讜转 讛谞讝讬专 讘讻诇诇 讛谞讬讚专 讜讛谞讬讚讘, 讜讗讬谞诐 拽专讘讬诐 讘讘诪转 讬讞讬讚.


讜砖讜讗诇讬诐 注诇 讻讱: 诪讬 讗讬讻讗 诇诪讗谉 讚讗诪专 [讛讗诐 讬砖 诪讬 砖讗讜诪专] 砖拽专讘谉 讛谞讝讬专 诇讗讜 [诇讗] 讻谞讬讚专 讜谞讬讚讘 讛讜讗 谞讞砖讘, 讜诪砖讜诐 讻讱 讗讬谞讜 拽专讘 讘讘诪转 讬讞讬讚?! 讜讛讻转讬讘 [讜讛专讬 谞讗诪专]: "讜讬讛讬 诪拽抓 讗专讘注讬诐 砖谞讛 讜讬讗诪专 讗讘砖诇讜诐 讗诇 讛诪诇讱 讗诇讻讛 谞讗 讜讗砖诇诐 讗转 谞讚专讬 讗砖专 谞讚专转讬 诇讛' 讘讞讘专讜谉. 讻讬 谞讚专 谞讚专 注讘讚讱 讘砖讘转讬 讘讙砖讜专 讘讗专诐 诇讗诪专 讗诐 讬砖讜讘 讬砖讬讘谞讬 讛' 讬专讜砖诇诐 讜注讘讚转讬 讗转 讛'. 讜讬讗诪专 诇讜 讛诪诇讱 诇讱 讘砖诇讜诐 讜讬拽诐 讜讬诇讱 讞讘专讜谞讛" (砖诪讜讗诇 讘 讟讜, 讝鈥斪�). 诪讗讬 诇讗讜 [讛讗诐 诇讗] 讘讬拽砖 讗讘砖诇讜诐 诇诇讻转 诇讞讘专讜谉 讻讚讬 诇讛拽专讬讘 拽专讘谉 谞讝讬专讜转? 砖讻谉 讗讘砖诇讜诐 谞讝讬专 注讜诇诐 讛讬讛 讜讘转讜诐 讻诇 砖诇讜砖讬诐 讬讜诐 讛讬讛 诪讙诇讞 砖注专讜 讜诪讘讬讗 拽专讘谉, 讜诪住转讘专 讻讬 讛拽专讘谉 砖讛诇讱 诇讛拽专讬讘 讘讞讘专讜谉 拽专讘谉 讛谞讝讬专讜转 讛讬讛. 讜诪讻讗谉 讬砖 诇诇诪讜讚 讻讬 拽专讘谉 谞讝讬专讜转 谞讬讚专 讜谞讬讚讘!


讜讚讜讞讬诐: 讻讜讜谞转 讛讻转讜讘 讛讬讗 诇讗 砖讛诇讱 讗讘砖诇讜诐 诇砖诐 讻讚讬 诇讛拽专讬讘 讗转 拽专讘谞讜转 谞讝讬专讜转讜, 讗诇讗 诇讜诪专 讻讬 讗转 注讬拽专 谞讚专讜 砖谞讚专 讘谞讝讬专讜转 讗诪专 讗讘砖诇讜诐 讘讛讬讜转讜 讘讞讘专讜谉. 讜转讜讛讬诐 注诇 讛住讘专 讝讛: 讜讻讬 注讬拽专 谞讚专讜 讘讞讘专讜谉 讛讜讛 [讛讬讛]? 讜讛诇讗 讘讙砖讜专 讛讜讛 [讛讬讛], 讜讻讚专讱 砖谞讗诪专 讘诪驻讜专砖 讘讚讘专讬 讗讘砖诇讜诐 "讻讬 谞讚专 谞讚专 注讘讚讱 讘砖讘转讬 讘讙砖讜专"!


讗诪专 专讘 讗讞讗, 讜讗讬转讬诪讗 [讜讬砖 讗讜诪专讬诐] 砖讗诪专 讝讗转 专讘讛 讘专 专讘 讞谞谉: 讗讬讝讻讜专 讛注讬专 讞讘专讜谉 讘驻住讜拽 讘讗 诇讜诪专 讻讬 诇讗 讛诇讱 讗讘砖诇讜诐 讗诇讗 诇讛讘讬讗 讻讘砖讬诐 诪讞讘专讜谉, 讗讘诇 诇讗 注诇 诪谞转 诇讛拽专讬讘诐 砖诐. 讜诪讜住讬驻讬诐: 讛讻讬 谞诪讬 诪住转讘专讗 [讻讱 讙诐 讻谉 诪住转讘专] 诇讜诪专, 讚讗讬 转讬诪讗 诇讗拽专讜讘讬 [砖讻谉 讗诐 转讗诪专 讻讬 诇讛拽专讬讘] 讛讜讗 讚讗讝讬诇 [砖讛诇讱] 鈥� 注诇 讻讱 讬砖 诇砖讗讜诇: 讛讗诐 讗讘砖诇讜诐 砖讘讬拽 [讛讬讛 注讜讝讘] 讗转 讬专讜砖诇讬诐 讘讛 讛讜讗 讙专, 讜讗讝讬诇 [讜讛讜诇讱] 讜诪拽专讬讘 讘讞讘专讜谉?


讜讚讜讞讬诐 讛住讘专 讝讛 砖诇 专讘讛 讘专 专讘 讞谞谉: 讜讗诇讗 诪讗讬 [诪讛] 诪讜讻讬讞 讗转讛 诪转讜讱 讻讱 鈥� 讻讬 讛诇讱 讗讘砖诇讜诐 诇讛讘讬讗 讻讘砖讬诐 诪讞讘专讜谉, 讜讗讜诇诐 讛讗讬 [讻转讜讘 讝讛] "讗诇讻讛 谞讗 讜讗砖诇诐 讗转 谞讚专讬 讗砖专 谞讚专转讬 诇讛' 讘讞讘专讜谉", 讗讬谞讜 讘专讜专, 砖讛专讬 "诪讞讘专讜谉" 诪讬讘注讬 诇讬讛 [谞爪专讱 诇讜] 诇讜诪专!


讗诇讗 诇注讜诇诐 讬砖 诇讜诪专 讻讬 诇讗拽专讜讘讬 [诇讛拽专讬讘] 讛诇讱 讗讘砖诇讜诐 诇讞讘专讜谉, 砖讻谉 拽专讘谞讜转 谞讝讬专 拽专讘讬诐 讘讘诪转 讬讞讬讚, 讜讚拽讗 拽砖讬讗 [讜讝讛 砖讛讜拽砖讛] 诇讱: 讗诪讗讬 砖讘拽 [诪讚讜注 注讝讘] 讗转 讬专讜砖诇讬诐 讜诪拽专讬讘 [讜讛拽专讬讘] 讘讞讘专讜谉, 转讬拽砖讬 [转讜拽砖讛] 诇讱 拽讜砖讬讛 讞诪讜专讛 诪讝讜: 诪讚讜注 注讝讘 讗讘砖诇讜诐 讗转 讙讘注讜谉, 砖讘讗讜转讛 注转 诪拽讜诐 拽讚讜砖 讛讜讗, 砖讛专讬 砖讻谉 讘讛 讛诪砖讻谉 讘讝诪谉 讛讛讜讗, 讜讛讬转讛 讝讜 讘诪讛 讙讚讜诇讛, 讘诪转 爪讬讘讜专, 讜讛诇讱 诇讞讘专讜谉! 讗诇讗 诪讻讗谉 讬砖 诇讜诪专 讻讬 讻讬讜谉 砖讛讜转专讜 讛拽专讘谞讜转 讘讘诪讜转 讬讞讬讚 讘讗讜转讛 注转 讗祝 砖讛讬转讛 讗讝 讘诪讛 讙讚讜诇讛, 讻诇 讛讬讻讗 讚讘注讬 [诪拽讜诐 砖专爪讛] 讗讚诐 诇讛拽专讬讘 鈥� 诪拽专讬讘 [讛拽专讬讘].


讙 讘转讜讱 讚讘专讬 讗讘砖诇讜诐 爪讜讬讬谉 讻讬 诪诇讗讜 讘讗讜转讛 注转 讗专讘注讬诐 砖谞讛, 讜诪讘专专讬诐: 讗专讘注讬诐 砖谞讛 诇诪讗谉 [诇诪讬, 诇讗讬讝讛 诪谞讬谉]? 转谞讬讗 [砖谞讜讬讛 讘专讬讬转讗] 讘注谞讬谉 讝讛, 专' 谞讛讜专讗讬 讗讜诪专 诪砖讜诐 [讘砖诐] 专' 讬讛讜砖注: 诪拽抓 讗专讘注讬诐 砖谞讛 砖砖讗诇讜 诇讛诐 讘谞讬 讬砖专讗诇 诪砖诪讜讗诇 诇讛诪诇讬讱 注诇讬讛诐 诪诇讱, 讜讞砖讘 讗讘砖诇讜诐 砖讛讙讬注 讝诪谞讜 诇诪诇讜讱 注诇 讬砖专讗诇. 讚转谞讬讗 [砖讻谉 砖谞讜讬讛 讘专讬讬转讗]: 讗讜转讛 砖谞讛 砖砖讗诇讜 诇讛诐 诪诇讱, 讗讜转讛 砖谞讛 讛砖谞讛 讛注砖讬专讬转 诇讛谞讛讙转讜 砖诇 砖诪讜讗诇 讛讬转讛.

